
Pagrindinė Kraštovaizdžio dizaino studijų programos baigiamųjų darbų probleminio tyrimo lauko sritis - kraštovaizdžio ir želdynų kūrimas, integruojant aplinkos inžinerijos sprendimus. 
Baigiamajame darbe tiriami gyvenamosios paskirties sklypų, sodybų bei nedidelės apimties kraštovaizdžio objektų planavimo ir įrengimo procesai, analizuojant aplinkos inžinerijos principus. Prie nedidelės apimties objektų priskiriami maži skverai, aikštelės, kiemai, mokyklų, darželių ar kitų įstaigų kiemai, atokios iki 0,5 ha poilsio zonos. Į tyrimų lauką įeina želdynų komponavimo sprendimai, aplinkos, reljefo ir dirvožemio analizė, funkcinių zonų formavimas, besikeičiančiam klimatui pritaikyti sprendimai, taip pat želdynų statinių ir įrenginių bei inžinerinių sistemų (paviršinių nuotekų valdymo, lietaus vandens surinkimo, drėkinimo, apšvietimo, dangų, konstrukcijų ir kt.) projektavimas. Vertinamas želdynų ir inžinerinių sprendimų poveikis aplinkos kokybei, mikroklimatui, energijos vartojimo efektyvumui ir darniam teritorijos vystymui, atsižvelgiant į Žaliojo kurso ir aplinkosauginių standartų reikalavimus.
